AlexejDobrolubov/national_council_slovak_2010 huggingface dataset:
4. schôdza NR SR - 2.deň - A. dopoludnia
Dátum: 2023-11-24
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

75. Ďakujem pekne, pán podpredseda, za slovo. Pán minister, veľmi ťažko sa počúvajú tie slová, myslím si, že aj kolegom z opozície, najmä z Progresívneho Slovenska. Ako ich tak sledujem, aj som ich sledoval popri tom tvojom prejave, tak si myslím, že aj im dochádza, že naozaj sa nechali nachytať. Ale teda ďalej k tvojmu, k tvojmu vystúpeniu, ty tu presviedčaš dve skupiny poslancov, tých presvedčených, myslím si, že to je tá racionálnejšia časť, pri všetkej úcte, a tých nepresvedči... nepresve... tých, ktorých nevieš presvedčiť, tak, nepresvedčiteľných. Naschvál hovorím o poslancoch, pretože verejnosť podľa posledných prieskumov si svojimi krokmi presvedčil takmer jednoznačne. Alebo nejakých 65 % ľudí súhlasí s tvojimi krokmi. Vyčítajú ti, že si urobil výmeny na tých najbližších postoch okolo seba ako ministra alebo v polícii, že si odvolal viceprezidentov, že si ich vyšmaril. No podľa mňa je úplne normálne, že každý, každý šéf, manažér, ak príde na nejaký post, kde má ľudí okolo seba z predchádzajúcej garnitúry, tak chce mať ľudí, ktorým dôveruje, a svojich blízkych ľudí a to úplne chápem a mal by to chápať každý. Ja skôr si pamätám a možno si na to spomeniete aj vy, kolegovia, ako v roku 2020 po víťazstve hnutia OĽANO začali v priebehu niekoľkých týždňoch čistky na okresných úradoch, keď začali makať akčné trojky, keď sa vypĺňali dotazníky, v ktorých bolo okrem iného uvedená kolónka, kto sa zaručuje za tohto prednostu a kto je z hnutia OĽANO. Veď si to všetci pamätáme, kto sme boli v regiónoch. To boli vtedy čistky, vtedy sa vyšmarovali ľudia, len tak, len tak, bez akéhokoľvek dôvodu a vymenili sa všetci preds... prednostovia okresní (reakcie z pléna), a nielen prednostovia, dokonca niekde, kde nemali substrát personálny, dali manželov, jedného na jeden okresný úrad, druhého na druhého. Pán minister, máte jednoznačne moju dôveru a vy, opozícia, nemáte najmenšie právo odvolávať ministra vnútra. (Potlesk.)
4. schôdza NR SR - 2.deň - A. dopoludnia
Dátum: 2023-11-24
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

18. Ďakujem pekne, pán predseda, za slovo. Pán Gašpar, ja po vašom vystúpení, a či už tom v dnešnom, alebo aj v tom včerajšom, nemám žiadnu pochybnosť, že tie skutočnosti, ako ich opisujete, sa tak naozaj aj stali a už tým pádom absolútne žiadnu pochybnosť o tom, že pán minister Šutaj Eštok konal tak, ako konať mal, a jednoducho nemal inú možnosť či už po právnej stránke, ale aj po vecnej. Veď keď sme počúvali včera vaše vystúpenie a počúvali sme tie, tie zverstvá, ktoré, ktoré v komunikácii tých policajtov odzneli, tak žiadny normálny človek nemôže byť stotožnený s návrhom na odvolanie pána ministra Šutaj Eštoka. Ale ono to má ešte inú rovinu. My tu už tri dni mlátime prázdnu slamu. Ja som teda osobne prišiel, kolegovia, najmä tam v tom, v tom kúte, ja som prišiel do parlamentu pomáhať ľuďom. My to nemáme len ako slogan, že ústredným motívom strany HLAS je človek. Ja som sem naozaj prišiel pomáhať ľuďom, ja som sem prišiel schvaľovať zákony, ktoré tým ľuďom pomôžu. Mne to tu pripadá, ako, ako, ako keby ste boli naozaj odtrhnutí od toho bežného, normálneho života normálneho človeka na Slovensku. Ja vás chcem všetkých prítomných poslancov veľmi pekne poprosiť. Prestaňme mlátiť prázdnu slamu a poďme pomáhať tým ľuďom. Na to nás zvolili. (Potlesk.)
4. schôdza NR SR - 1.deň - B. popoludní
Dátum: 2023-11-23
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

186. Ďakujem veľmi pekne za slovo, pán predsedajúci. Samo, podľa mňa si to zhrnul úplne fantasticky a zrejme ani sám by som to lepšie, lepšie nepovedal, pri všetkej skromnosti. Naozaj oprávnenosť krokov Matúša Šutaj Eštoka, o jej oprávnenosti hovorí už aj to, že pri nástupe na ministerstvo tam našiel takmer 30 obvinených policajtov, ktorí teda boli stále v službe. Toto len dokazuje fakt, že Matúš Šutaj Eštok napravil len to, čo mal už dávno pred ním urobiť či už minister Mikulec alebo Šimko, ktorý to, teda mal na to veľmi krátku, krátku dobu, ale tiež to mohol stihnúť, alebo aj premiér Ódor. Nuž a ak dnes jeden zákon ministrovi hovorí, že má stiahnuť mimo služby policajta, ktorý je obvinený, a druhý zákon hovorí niečo iné, tak treba urobiť, treba tento rozpor odstrániť v každom prípade, ale pán minister Šutaj Eštok určite konal podľa litery zákona. Čo sa týka všeobecne Úradu na ochranu oznamovateľov trestnej činnosti, podľa môjho názoru jeho funkcia bola nielen teda zneužitá, zneužívaná aj týmito tzv. čurillovcami, ale aj inými funkcionármi, či už to bolo na ministerstve pôdohospodárstva, alebo na ministerstve životného prostredia, ako nám to tu, ako nám to tu potvrdil aj pán minister Taraba, a to už je naozaj choré. Fakt už môžme len čakať, že pred koncom volebného obdobia kolegovia z OĽANO požiadajú tento úrad o svoju ochranu a predĺžia si svoje mandáty o ďalších 36 mesiacov. Ďakujem.
4. schôdza NR SR - 1.deň - B. popoludní
Dátum: 2023-11-23
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

46. Ďakujem pekne, pán predsedajúci. Pán minister, priznám sa, že pôvodne som bol toho názoru, že otvárať túto schôdzu je absolútne zbytočné, a že poslanci by sa mali vo svojej práci a na schôdzach venovať veciam a v prvom rade veciam, ktoré reálne môžu pomôcť ľuďom, napríklad tak ako včera, keď sme schválili všetkým dôchodcom na Slovensku 300 eur. Ale po tom všetkom, čo si tu zosumarizoval a povedal, si myslím, že, že to bolo možno dobré, že sme sa dozvedeli také veci, ktoré teda mnohí ľudia sme nevedeli, alebo ak ich aj vedeli, tak ich možno zabudli a ty si im ich pripomenul. A myslím si, že to je veľmi dobré. A úprimne, sám som ešte zvedavý, aká všetká špina po tej predchádzajúcej garnitúre, ktorá tu tri alebo tri a pol roka vládla, vypláva na povrch.
3.schôdza NR SR - 3.deň - B.popoludní
Dátum: 2023-11-16
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

56. Ďakujem pekne, pán predseda. No ja úprimne obdivujem odvahu pani Remišovej po tom všetkom, čo predviedla počas svojho fungovania na MIRRI, vôbec zotrvať v slovenskej politike. Svojou neschopnosťou doslova zadusila regióny. Predpokladám, že nikdy nevyšla zo svojej luxusnej kancelárie s tým povestným drahým vešiakom a písacím stolom a podľa mňa ani nikdy nevidela živého starostu alebo primátora. A teraz to všetko po nej musíme my poupratovať. Dať opäť rešpekt a úctu a ponúknuť konštruktívnu spoluprácu starostom a primátorom, ktorých ona podľa môjho názoru skôr považovala za svojich nepriateľov. Ale verte, že my to zmeníme a naštartujeme život tam, kde ste ho vy zadusila. Ďakujem pekne.
3. schôdza NR SR - 3. deň - A. dopoludnia
Dátum: 2023-11-16
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

20. Ďakujem pekne, pán predseda. Pán kolega, môžem vás uistiť, že tu budete vždy mať partnerov na dialóg. Vy ste, ja vás považujem za kultivovaného človeka a verím, že takto to pôjde aj, aj ďalej ten náš spoločný dialóg. K niekoľkým tým veciam, ktoré ste spomenuli, ja, pre mňa je veľmi dôležité, rovnako ako pre vás, že naša vláda sa hlási ku klimatickej zmene a k jej, k faktu, že existuje a teda že sa hlási aj k Parížskej dohode, ktorej signatárom naša krajina je. Hovoríte, že v tom programovom vyhlásení nie sú, nie sú úplne všetky veci konkrétne rozpísané, nuž dokument má 90 strán a ak by mal byť naozaj každá jedna, každá jedna kapitola, podkapitola, ktorá sa bude riešiť, tak by to jednoducho bol dokument tisícstranový. Nemôže byť v programovom vyhlásení zoznam zákonov, ktoré sa nasledujúce štyri roky budú prijímať, takže toto asi by ste mohli pochopiť aj vy. Verím, že to aj chápete. Rovnako hovoríte, že teda udržiavanie vody v krajine nerieši, nerieši programové vyhlásenie vlády nejak široko, ale je tu, je tu spomenuté jasne a podľa toho, čo pán minister hovoril aj na, na výbore, tak kladie naozaj vážny dôraz aj na túto vec. A to záleží, neviem, v krajine sú aj vodné prvky napríklad v mestách, v obciach, s čím ja súhlasím, že je dôležité tie, tie naše prehriate mestá ochladzovať, a to tiež môže byť jedna z možností. MBÚ linky je maslo na hlave predchádzajúcej vláde. Takisto jednoducho tam absentoval dialóg so samosprávou, a preto dopadla, dopadla ich aplikácia do praxe tak, ako dopadla, bude sa musieť zrejme znova, znova ďalej posúvať. No súhlasím aj s tým, čo ste spomenuli o záťažiach v rakúskej skládke, to som spomínal už predtým, ale tá už mohla byť zlikvidovaná. Tá už mala byť enkapsulovaná, mala byť jednoducho pre... (Prerušenie vystúpenia časomerom.)
3. schôdza NR SR - 2.deň - B. popoludní
Dátum: 2023-11-15
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

145. Ďakujem pekne, pán predseda, za slovo. No, pán kolega Lackovič, bude to možno zvláštne, ale rovnako ako pán Pročko, aj ja budem s vami súhlasiť. Úplne presne ste pomenovali, ako orgány tohto štátu nefungovali. Tak ako ste povedali aj teraz, aj počas dňa vo vašej faktickej, kedy naozaj došlo po voľbách v roku 2020 k absolútne bezbrehému uplatňovaniu moci, kedy sa vymenili v priebehu, ja neviem, týždňa-dvoch všetci prednostovia na základe pánbohvie akých kritérií a tak to aj vyzerá. Presne tak, ako ste povedali, čakáte od 21. roku na nejaké vodoprávkové povolenie, nuž, aspoň vidíte, ako tento štát fungoval, ale ja vám môžem povedať, že my urobíme maximum preto, aby začal fungovať konečne normálne. Ďakujem pekne.
3. schôdza NR SR - 2.deň - A. dopoludnia
Dátum: 2023-11-15
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

88. Ďakujem pekne, pán predseda, za slovo. Pani kolegyňa, ja som miestami mal pocit, ako keby ste čítali zhodnotenie rezortu predchádzajúcim ministrom životného prostredia pánom Budajom, pretože tie problémy, ktoré ste pomenovali, naozaj sú. Environmentálne záťaže sa naozaj neriešili celé tri a pol roka a ani len tú vrakunskú skládku sme nedokázali vyriešiť. Pamätáme si pána ministra Budaja, keď chodil v gumených čižmách sa natáčať, natáčať do Strážskeho k toxickým, k toxickému odpadu. Ja vás chcem upokojiť, že v tomto, v tomto programe je naozaj veľmi veľa dobrých vecí. A súhlasím aj s tým, že zonácia rozoštvávala spoločnosť, ale tiež tak, ako sa robila za minulej vlády. Ja som presvedčený, že za tejto vlády sa bude robiť konsenzuálne a tak, aby bola v prospech všetkých občanov, ktorí v tom území danom budú žiť a teda žijú. Čo sa týka projektu zadržiavania vody v krajine a ďalších vecí, ktoré ste spomenuli, to sú veci, ktoré budú ďalej parciálne roz... rozmenené ako keby na drobné v ďalších dokumentoch, ktoré z ministerstva životného prostredia budú prichádzať, a môžem vás upokojiť, že sa dočkáte určite aj týchto. Toľko zatiaľ odo mňa.
12. schôdza NR SR - 14.deň - A. dopoludnia
Dátum: 2024-05-10
Poslanec: Kéry, Marián (SMER - SD)
Druh vystúpenia: Vystúpenie s faktickou poznámkou

242. Na úvod chcem sa poďakovať všetkým, ktorí na mňa reagovali vecne. Dokonca osobitne ďakujem za vecný tón pánovi poslancovi Pročkovi. Pani poslankyňa Jaurová, na úvod ďakujem za kompliment, ale vy ste ma asi poriadne nepočúvali. Lebo nič také som ja nepovedal smerom k pani ministerke, že by mali byť v koalícii nejaké spory, ktoré sa týkajú odvolania alebo neodvolania. Je to jasné. Koalícia je jednotná a bude hlasovať proti odvolaniu z jej pozície. Ja som povedal jedinú vec, ktorú ste vy naznačili, ale ste ju trošku rozviedli nesprávnym smerom, že ľudia v okolí pani ministerky sa mi zdá, že nie celkom správne častokrát komunikujú niektoré témy, a že naozaj niektorí by si mali osvojiť tú okrídlenú vetu, že hovoriť striebro, mlčať zlato. Ale smerom k ministerke kultúry som nič také nepovedal. Pán poslanec Krátky, vy ste počas svojej dvojminútovej faktickej poznámky nepovedali nič k meritu veci, čo som hovoril a hovoril som o dôvodoch, prečo si myslím, že táto schôdza vôbec nemala byť zvolaná. Vy ste sa venovali predsedovi Slovenskej národnej strany Andrejovi Dankovi a jeho ambíciám. Nuž, čo je zlé na ambíciách nejakého politika? Ale ja som si nevšimol, že by Andrej Danko povedal, že viete čo, ak nebudem zvolený za predsedu Národnej rady tak sa tu hodím o zem alebo vystúpim z tejto vládnej koalície. Takže chcem vás poprosiť, aby ste nabudúce veci dali do nejakého reálneho scenára. Pani poslankyňa Kolíková, moderátor je ako futbalový rozhodca. Je dobrý vtedy, keď je neviditeľný, môže robiť chyby, ale nemôže to byť v prospech jednej strany. A sme častokrát svedkami, že moderátor alebo nestranný divák, keď si, keď počúva takéto diskusie... (Prerušenia vystúpenia časomerom.)
9. schôdza NR SR - 14.deň - B. popoludní
Dátum: 2024-02-22
Poslanec: Kéry, Marián (SMER - SD)
Druh vystúpenia: Vystúpenie v rozprave

96. Ďakujem za slovo. Pani poslankyňa, nechcem vás poučovať z rokovacieho poriadku ani z Ústavy Slovenskej republiky, ale ubezpečujem vás, že tento návrh uznesenia tým, že bol predložený aj na rokovaní zahraničného výboru, absolútne v ničom neporušoval rokovací poriadok, pretože, dúfam, že aspoň v tom mi dáte za pravdu, že bránenie dobrého mena Slovenskej republiky v zahraničí je kompetenciou zahraničného výboru, a čo sa týka, dodržali sme literu zákona a tento návrh bol predložený aj na rokovaní výboru pre európske záležitosti. Budem sa venovať veciam, v ktorých ste nehovorili pravdu. Prvá je tá, že hovorili ste o tom, že HLAS a SMER boli vylúčení zo strany európskych socialistov. HLAS nemohol byť nikdy vylúčený zo strany európskych socialistov, pretože ešte nebol členom, a strana SMER - slovenská sociálna demokracia takisto nebola vylúčená z tejto strany európskych socialistov, máme pozastavené členstvo, ale nie kvôli tomu, akú politiku robíme, ale jednoducho že našim európskym partnerom sa nepáči náš koaličný partner, ktorým je Slovenská národná strana. Zastanem si aj bývalého českého predsedu vlády Andreja Babiša. Prosím vás, povedzte mi rozhodnutie súdu o tom, ktoré, ktoré preukázateľne dokazuje, že Andrej Babiš je korupčník. Také nie je. A keď také nie je, tak takéto vaše tvrdenia sú obyčajné subjektívne domnienky. Čo sa týka toho uznesenia Európskeho parlamentu, dodám, podľa mňa nieže len manipulatívne a zavádzajúce, ale aj nevyvážené. Nevyvážené rovnako ako relácia, ktorú moderuje pani Veronika Cifrová Ostrihoňová, tam si volá vždycky len hostí, ktorí sú len na jednej strane názorového spektra... (Prerušenie vystúpenia časomerom.)
9. schôdza NR SR - 14.deň - B. popoludní
Dátum: 2024-02-22
Poslanec: Kéry, Marián (SMER - SD)
Druh vystúpenia: Vystúpenie v rozprave

92. Ďakujem za slovo, pán predseda. Predseda Národnej rady Slovenskej republiky svojím rozhodnutím č. 186 z 30. januára 2024 pridelil uvedený návrh na prerokovanie ústavnoprávnemu výboru a výboru pre európske záležitosti s tým, že výbor pre európske záležitosti ako gestorský výbor podá Národnej rade Slovenskej republiky správu o výsledku prerokovania uvedeného materiálu v určených výboroch a návrh na uznesenie Národnej rady Slovenskej republiky. Ústavnoprávny výbor uznesením č. 39 zo 7. februára a výbor pre európske záležitosti uznesením č. 22 z 15. februára 2024 odporučili Národnej rade Slovenskej republiky uvedený návrh schváliť. Zároveň ma výbor pre európske záležitosti uznesením č. 23 z 15. februára poveril plniť úlohy spravodajcu a predložiť na schôdzi Národnej rady Slovenskej republiky návrh uznesenia. Pán predseda, otvorte, prosím, rozpravu.
9. schôdza NR SR - 14.deň - B. popoludní
Dátum: 2024-02-22
Poslanec: Kéry, Marián (SMER - SD)
Druh vystúpenia: Vystúpenie s faktickou poznámkou

86. Pán poslanec Čaučík, chcem sa poďakovať za veľmi vecné vystúpenie. A k tomu, že tento návrh prichádza do pléna Národnej rady neskoro, môžem s ním súhlasiť, ale musím vám pripomenúť, že 30. septembra minulého roku sme mali predčasné parlamentné voľby, potom trvalo určité týždne, pokiaľ sa kreovala nová vláda, pokiaľ sa zvolalo ustanovujúce zasadnutie Národnej rady Slovenskej republiky, kde sa kreovali orgány vrátane výborov, potom bola treba zvolať schôdzu na schválenie programového vyhlásenia vlády, takže tento návrh sme v zahraničnom výbore schválili 7. decembra a hneď išiel do pléna, no ale keďže tu bolo veľa bodov programu a na niektorých bodoch sme sa veľmi zasekli, tak preto prichádza ten bod až teraz. A ako súhlasím s tým, už som to priznal, že v tom návrhu uznesenia je neaktuálne číslo obetí, ale viete, keby sme aj dneska dali pozmeňujúci návrh, v čase, keď o ňom budeme hlasovať budúci týždeň, opäť to číslo bude neaktuálne a tu ani nie je dôležité, aké číslo je uvedené, ale jednoducho, a v tomto aj chcem oceniť váš prístup, napríklad že, napriek tomu, že bol veľmi nesmelý, ste tak nesmelo hovorili, ale som veľmi rád, že nakoniec, keď ste to povedali a pomenovali, že v tomto návrhu sa odzrkadľuje taký akýsi nadhľad, že je tam jednoducho odsúdený aj teroristický útok Hamasu vykonaný brutálnym spôsobom, ale na druhej strane si nemôžeme zatvárať oči pred tým, že síce Izrael má právo sa brániť, ale podľa mňa sa bráni neadekvátne. Je to podobné, ako keby vás niekto napadol vo vlastnom dome, tak nemáte hneď právo ho zastreliť, ale urobiť všetko preto, aby ste sa ubránili, ale v nejakých intenciách práva. Ďakujem pekne.
9. schôdza NR SR - 14.deň - B. popoludní
Dátum: 2024-02-22
Poslanec: Kéry, Marián (SMER - SD)
Druh vystúpenia: Vystúpenie v rozprave

62. Ďakujem za slovo. Vážený pán podpredseda Národnej rady Slovenskej republiky, panie poslankyne, páni poslanci, dovoľte, aby som predniesol materiál, ktorého súčasťou je návrh na uznesenie, ktoré reaguje na veľmi čierny deň, ktorý sa stal 7. októbra minulého roku, kedy teroristické hnutie Hamas vniklo na územie Izraelu a brutálnym spôsobom zavraždilo 1 200 nevinných, mierumilovných civilistov vrátane žien a detí. Chcem povedať, že Slovenská republika ani nieže napriek tomu, práve preto, že je rozlohou a počtom obyvateľov malá krajina, tak si musí všímať tieto veci a musí dbať na to, aby kritizovala a zaujala jasný postoj, ak sa jedná o porušenie medzinárodného alebo humanitárneho práva. V tomto zmysle si dovoľujem predložiť na prijatie uznesenie Národnej rady k teroristickému útoku hnutiu Hamas proti Izraelu a následnému konfliktu s vedomím, že materiál odkazuje aj na hlbší dlhotrvajúci konflikt medzi Izraelom a Palestínou, na príčiny a priebeh ktorého máme všetci... nemáme všetci jednotný názor. Napriek tomu si vás dovoľujem požiadať, aby sme v tejto tragédii nehľadali to, čo nás rozdeľuje, ale, naopak, to, čo nás spája, a predmetné uznesenie podporili. Ďakujem.
9. schôdza NR SR - 14. deň - A. dopoludnia
Dátum: 2024-02-22
Poslanec: Kéry, Marián (SMER - SD)
Druh vystúpenia: Vystúpenie s faktickou poznámkou

90. Ďakujem za slovo, pán predseda. Pán poslanec Krajčí, čo sa týka úvodu vášho vystúpenia, myslím si, že tu sa všetci zhodneme, a máme aj platné uznesenie Národnej rady Slovenskej republiky, ktorá, ktoré odsúdilo vlastne agresiu, vojenskú agresiu Ruskej federácie na Ukrajine, v tom, čo sa však rozlišujú naše názory, my v SMER-e tvrdíme, že tá vojna nebola nevyprovokovaná, ako sa to snažíte hovoriť vy, ale chcem sa venovať najmä tomu, čo ste hovorili o konflikte v Palestíne. Áno, 7. októbra minulého roku bol brutálny teroristický útok teroristickej organizácie Hamas na mierumilovných civilistoch, občanoch Izraela, ktorú sme, samozrejme, odsúdili, viac ako 1 200 mŕtvych, 240 rukojemníkov odvlečených do pásma Gazy, sú veci, ktoré nemôžeme prehliadať, aj preto ja prichádzam s návrhom uznesenia, ktoré onedlho uvediem. Ale na druhej strane sa chcem opýtať, pán poslanec, myslíte si, že reakcia, na ktorú mal, samozrejme, Izrael právo, bola naozaj vo všetkých akceptoch v intenciách dodržania medzinárodného a humanitárneho práva? Ten vysoký počet obetí na úrovni 29-tisíc civilistov hovorí skôr o opaku a myslím si, že ani pred týmto si nemôžeme zatvárať oči, zahynulo tam viac ako 100 pracovníkov Organizácie Spojených národov, humanitárnych pracovníkov, takže je treba odsúdiť terorizmus, na tom sa zhodneme, ale na druhej strane aj Izrael musí reagovať adekvátne, pretože na území Palestíny, ktoré je teritórium ako Bratislava, žije 2,1 mil. ľudí.
9. schôdza NR SR - 7. deň - A. dopoludnia
Dátum: 2024-02-09
Poslanec: Kéry, Marián (SMER - SD)
Druh vystúpenia: Vystúpenie v rozprave

155. Ďakujem za slovo, pán predsedajúci. Predseda Národnej rady Slovenskej republiky svojím rozhodnutím č. 181 z 24. januára pridelil návrh na vyslovenie súhlasu Národnej rady Slovenskej republiky s rámcovou dohodou o komplexnom partnerstve a spolupráci medzi Európskou úniou a jej členskými štátmi na jednej strane a Thajským kráľovstvom na strane druhej, tlač 146, na prerokovanie Ústavnoprávnemu výboru Národnej rady Slovenskej republiky, výboru pre európske záležitosti a Zahraničnému výboru Národnej rady Slovenskej republiky. Zároveň určil, aby Výbor Národnej rady pre európske záležitosti ako gestorský výbor podal Národnej rade správu o výsledku prerokovania uvedeného materiálu vo výboroch a návrh na uznesenie Národnej rade Slovenskej republiky. Zahraničný výbor uznesením č. 17 zo 6. februára, ústavnoprávny výbor uznesením č. 38 zo 7. februára a výbor pre európske záležitosti uznesením č. 20 z 8. februára 2024 odporučili Národnej rade Slovenskej republiky podľa čl. 86 písm. d) Ústavy Slovenskej republiky vysloviť súhlas s rámcovou dohodou o komplexnom partnerstve a spolupráci medzi Európskou úniou a jej členskými štátmi na jednej strane a Thajských kráľovstvom na strane druhej a rozhodnúť, že rámcová dohoda o komplexnom partnerstve je medzinárodnou zmluvou podľa čl. 7 ods. 5 Ústavy Slovenskej republiky, ktorá má prednosť pred zákonmi. Výbor pre európske záležitosti rokoval ako gestorský výbor 8. februára 2024 a uznesením č. 21 schválil spoločnú správu o výsledku prerokovania návrhu na vyslovenie súhlasu s uvedenou dohodou. Výbor pre európske záležitosti ako gestorský výbor poveril poslankyňu Národnej rady Slovenskej republiky pani Beátu Jurík, ktorú zastupujem, aby na schôdzi Národnej rady Slovenskej republiky podala správu o výsledku prerokovania uvedeného materiálu vo výboroch a návrh na uznesenie Národnej rady Slovenskej republiky. Návrh na uznesenie Národnej rady je prílohou spoločnej správy v tlači 146a a je totožný s odporúčaniami v uzneseniach prijatých európskym, zahraničným a ústavnoprávnym výborom. Pán predsedajúci, otvorte, prosím, rozpravu.
9. schôdza NR SR - 6.deň - B. popoludní
Dátum: 2024-02-08
Poslanec: Kéry, Marián (SMER - SD)
Druh vystúpenia: Vystúpenie s faktickou poznámkou

190. Ďakujem za slovo. Na úvod chcem povedať, že mi je veľmi ľúto, že tak vysokoodborná téma, akou je Trestný zákon, je v treťom čítaní takto devalvovaná a že absolútne prevládli škodlivé emócie. Chcem sa poďakovať, pán poslanec Gašpar, že tvoje vystúpenie bolo naozaj vecné, jasné a faktografické, ale je naozaj veľmi náročné vysvetľovať zmeny v Trestnom zákone poslancom, ktorí nechápu, aký je rozdiel medzi trestnou sadzbou a lehotou premlčania. Ďalej chcem povedať, že som veľmi rád, že si sa venoval tej citlivej téme, ktorou naozaj znásilnenie je a že si vysvetlil všetkým, aj tým, ktorí počúvajú tieto vystúpenia, že premlčacia lehota desať rokov na znásilnenie a sexuálne útoky sa netýka maloletých osôb, ale že tam je pätnásťročná premlčacia lehota, ktorá začne plynúť až vtedy, keď obeť znásilnenia a sexuálneho útoku sa dožíva osemnásteho veku života. A nezaznela tu jedna vec. Do roku 2005 sme na Slovensku mali v Trestnom zákone desaťročnú premlčaciu lehotu. Tak sa, prosím, opýtaj kolegov z opozície, že tou istou optikou, ako teraz nazerajú na nás, či nazerajú aj na vládu Mikuláša Dzurindu a Ivety Radičovej a že či si myslia, že tieto vlády chránili násilníkov, pretože to je absurdná optika. A prosím ťa, upozorni poslancov, ktorí nevedia, že keď orgány činné v trestnom konaní raz začnú riešiť nejakú vec, tak už sa nejedná o premlčanie a že nedochádza k zániku trestnosti. Veľmi ma mrzí, že napríklad pán poslanec Dostál toto uviedol ako príklad. Ďakujem. (Potlesk.)